รื้อวิธีขายทรัพย์ทอดตลาด
กรมบังคับคดีระดมความเห็นรื้อกฎขายทอดตลาด ลดอุปสรรค เดินงานให้เร็วขึ้น&nbsp;&nbsp;&nbsp;
19 ม.ค. 2558

กรมบังคับคดีระดมความเห็นรื้อกฎขายทอดตลาด ลดอุปสรรค เดินงานให้เร็วขึ้น    
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมจะปรับปรุงกระบวนการทำงานให้การขายทอดตลาดของเจ้าพนักงานบังคับคดีรวดเร็ว มีประสิทธิภาพ และเป็นธรรมมากขึ้น โดยในวันที่ 19 ม.ค.นี้ จะเชิญผู้แทนหน่วยงานภาครัฐ ตัวแทนกลุ่ม เจ้าหนี้และลูกหนี้ สถาบันการเงิน ผู้เชี่ยวชาญอสังหาริมทรัพย์ ผู้ซื้อทรัพย์จากการขายทอดตลาด และสำนักงานกฎหมายและทนายความ มาระดมความเห็นในการปรับปรุงหลักเกณฑ์วิธีการและเงื่อนไขในการขายทอดตลาด ที่ยังเป็นอุปสรรคต่อการขายทอดตลาด รวมทั้งปรับลดขั้นตอนการปฏิบัติราชการที่ไม่จำเป็นด้วย
“คาดว่าหลังจากประชุมระดมความคิดเห็นและนำเสนอ รมว.ยุติธรรมแล้ว จะสามารถอนุมัติออกเป็นกฎกระทรวง กำหนดหลักเกณฑ์ วิธีการ และเงื่อนไขในการขายทอดตลาดฉบับใหม่ได้ภายใน 1-2 เดือนนี้” น.ส.รื่นวดี กล่าว  
ทั้งนี้ สาระสำคัญที่จะแก้ไข เช่น การกำหนดราคาเริ่มต้นซึ่งเป็นราคาที่สมควรขาย โดยปรับปรุงหลักเกณฑ์กำหนดราคาเริ่มต้นและราคาที่สมควรในการขายทอดตลาดใหม่ โดยยกเลิกคณะกรรมการจากผู้แทน 12 หน่วยงาน ประกอบด้วย ปลัดกระทรวงยุติธรรมเป็นประธาน อธิบดีกรมบังคับคดี ผู้แทนจากกระทรวงการคลัง กรมที่ดิน สำนักงานคณะกรรมการคุ้มครองผู้บริโภค สำนักงานศาลยุติธรรม สำนักประเมินราคาทรัพย์สิน-กรมธนารักษ์ ธนาคารแห่งประเทศไทย สำนักงานกองทุนฟื้นฟูและพัฒนาเกษตรกร สภาหอการค้าแห่งประเทศไทย สภาอุตสาหกรรมแห่งประเทศไทย และจากสมาคมผู้ประเมินค่าทรัพย์สินแห่งประเทศไทย โดยจะเปลี่ยนเป็นให้อธิบดีโดยความเห็นชอบของรัฐมนตรีมีอำนาจกำหนดหลักเกณฑ์แทน เพื่อให้มีความคล่องตัวและเหมาะสมกับสภาพการณ์
ขณะเดียวกัน ยังจะปรับปรุงองค์ประกอบของคณะกรรมการกำหนดราคาทรัพย์ เพื่อให้การตัดสินใจอยู่ในระดับกฎกระทรวง จากเดิมที่ให้เป็นไปตามประกาศอธิบดี โดยความเห็นชอบของรัฐมนตรี การเปลี่ยนการวางหลักประกันก่อนเสนอราคา ยกเลิกระดับการวางหลักประกันก่อนประมูลซื้อสินทรัพย์ใหม่ จากเดิมที่กำหนดวางหลักทรัพย์ก่อนประมูลซื้อสินทรัพย์เป็นระดับ เช่น ราคาทรัพย์ไม่เกิน 5 แสนบาท  วางหลักประกัน 5% ของราคาประเมิน ราคาทรัพย์ 5 แสน-1 ล้านบาท วางหลักประกัน 5 หมื่นบาท
นอกจากนี้ ในคดีที่เจ้าพนักงานบังคับคดีประกาศขายทอดตลาดใหม่ เนื่องจากผู้เสนอราคาสูงสุดไม่ชำระราคาส่วนที่เหลือต้องให้วางหลักประกันพิเศษด้วย